# Lög Félags eldri borgara í Hveragerði

**1. kafli. Nafn, heimili og hlutverk**

Félagið heitir Félag eldri borgara í Hveragerði.

Heimili þess og varnarþing er í Þorlákssetri að Breiðumörk 25b, 810 Hveragerði.

Markmið félagsins er að vinna að velferðarmálum eldra fólks með því að:

Vekja athygli og auka skilning almennings, þjónustufyrirtækja, ríkis og sveitarfélagsins á þörfum eldri borgara.

Stuðla að aukinni þjónustu fyrir eldri borgara.

Skipuleggja og framkvæma tómstunda- og félagsstarf meðal félaga.

Vinna að öðrum þeim málum sem til hagsbóta teljast fyrir eldri borgara.

**2. kafli. Félagsaðild**

Almenna félagsaðild eiga allir þeir sem búa í Hveragerði og nágrenni og hafa náð 60 ára aldri og/eða eftirlaunaaldri sé hann fyrr. Makar félagsmanna eiga rétt á aðild að félaginu óháð aldri þeirra. Einstaklingar, félög og fyrirtæki geta orðið styrktaraðilar að félaginu. Styrktaraðilar hafa þó ekki atkvæðisrétt á fundum félagsins. Stjórn félagsins skal halda skrá yfir félagsmenn.

**3. kafli. Árgjöld og tekjur**

Tekjur félagsins eru félagsgjöld, rekstrarstyrkur Hveragerðisbæjar á hverjum tíma, gjafir, einstök framlög og fjáraflanir félagsins. Árgjöld félagsmanna skulu ákveðin á aðalfundi ár hvert. Reikningsár félagsins skal vera almanaksárið. Félagið er í Landssambandi eldri borgara. Felld verði niður félagsgjöld við 90 ára aldur félaga.

**4. kafli. Skipan stjórnar og verkefni**

Stjórn félagsins skipa fimm menn og tveir til vara. Formaður, varaformaður, gjaldkeri, ritari, meðstjórnandi og tveir til vara. Kjörtímabilið er tvö ár. Formaður er kosinn sérstaklega. Enginn skal sitja í formannssæti lengur en tvö kjörtímabil í röð. Stjórnin skiptir með sér verkum.

Formaður er forsvarsmaður félagsins, hann boðar til funda og stjórnar þeim. Gjaldkeri annast almennar fjárreiður félagsins í umboði stjórnar samkvæmt almennum reglum þar um. Ritari heldur gerðabók félagsins og skráir þar ályktanir funda, einnig ferðir og aðra starfsemi félagsins. Stjórn félagsins ber ábyrgð á fjárreiðum þess.

Stjórn félagsins er heimilt að skipa nefndir til að annast tiltekin verkefni, ákveða verksvið þeirra og setja þeim starfsreglur. Slíkar nefndir heyra beint undir stjórn félagsins og starfa á ábyrgð hennar. Þær kjósa sér stjórn og tilkynna það stjórn félagsins. Nefndir með sérrekstur skulu láta stjórn félagsins í té ársreikninga sína, áritaða af stjórn og skoðunarmanni reikninga.

Stjórnin hefur á hendi yfirstjórn á fasteign félagsins og skipar fulltrúa í hússtjórn. Breyting á fasteign félagsins verður þó að hljóta samþykki aðalfundar.

Óheimilt er, nema að fengnu samþykki löglega boðaðs félagsfundar, að setja fasteign félagsins sem tryggingu fyrir skuld, þ.á.m. að veðsetja hana. Á sama hátt þarf samþykki löglega boðaðs félagsfundar ef leigja á eða veita öðrum en félagsmönnum afnotarétt á fasteign félagsins.

Engin föst laun greiðast fyrir stjórnar- né fundarsetu. Öll meiriháttar mál skal stjórnin bera undir félagsfund.

**5. kafli. Aðalfundur**

Aðalfundur hefur æðsta vald í málefnum félagsins. Aðalfundi er þó óheimilt að samþykkja fjárskuldbindingar sem ekki hafa hlotið umfjöllun í stjórn félagsins.

Á næsta aðalfundi fyrir bæjarstjórnarkosningar skulu kosnir þrír fulltrúar í öldungaráð bæjarins og þrír til vara. Kjörtímabil fulltrúa félagsins er það sama og fulltrúa bæjarins, þ.e. 4 ár.

Þegar kosið er í stjórn, öldungaráð, fulltrúa á landsfund ofl. skal leitast við að gæta kynjajafnréttis.

Aðalfund skal halda í febrúar ár hvert. Boða skal til aðalfundar og félagsfundar með viku fyrirvara með dreifibréfi til félagsmanna, í héraðsblaði og í Þorlákssetri.

Í fundarboði skal tilgreina hverjir gangi úr stjórn félagsins.

Komi fram skrifleg krafa a.m.k. 10% félagsmanna um félagsfund er stjórninni skylt að halda fund svo fljótt sem auðið er. Verkefni aðalfundar eru:

Endurskoðaðir ársreikningar kynntir og bornir upp til samþykktar.

Lagabreytingar.

Ákveðin árgjöld félaga.

Kosning formanns, fjögurra aðalmanna og tveggja varamanna í stjórn og tvo skoðunarmenn og einn til vara.

Kosning fulltrúa á þing Landssambands eldri borgara.

Önnur mál.

**6. kafli. Uppstillingarnefnd**

Stjórn félagsins skipar þrjá menn í uppstillingarnefnd og setur henni formann. Uppstillingarnefndin skal gera tillögur um: Formann félagsins, menn í stjórn og varastjórn og skoðunarmenn ársreikninga. Einnig fulltrúa á þing LEB það ár sem þingið er haldið.

Tillögur uppstillingarnefndar skulu liggja frammi á skrifstofu félagsins í tvær vikur fyrir aðalfund og skulu þær auglýstar.

Tillögur félagsmanna um einstaka menn til stjórnarkjörs skulu berast uppstillingarnefnd eða skrifstofu félagsins minnst fjórum vikum fyrir aðalfund.

**7. kafli. Atkvæðavægi og breytingar**

Á stjórnar- og félagsfundum ræður einfaldur meirihluti atkvæða. Til lagabreytinga þarf a.m.k. 2/3 hluta greiddra atkvæða. Tillaga til lagabreytinga skal tilkynnt í fundarboði aðalfundar. Fundir félagsins eru löglegir sé til þeirra boðað með tilskyldum fyrirvara og á löglegan hátt. Verði félagsslit skulu eignir félagsins renna til hagsmunamála aldraða samkvæmt ákvörðun sama félagsfundar.

Þannig samþykkt á aðalfundi 16. febrúar 2024.